Diari Oficial de la Generalitat Valenciana


Sumari del DOGV 7984, del 21-02-2017 (2017/1172)

RESOLUCIÓ de 17 de novembre de 2016, del Servei Territorial d'Indústria i Energia de Castelló, per la qual s'atorga autorització administrativa d'instal·lació de cogeneració. Expedient número ATREGI/2015/4/12.
-----------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7984

Data del DOGV
:   21-02-2017

Secció del DOGV
:   III. ACTES ADMINISTRATIUS - A) AUTORITZACIONS I CONCESSIONS

Número del document
:   2017/1172


Data del document
:   17-11-2016

Organisme emissor
:   Conselleria d'Economia Sostenible, Sectors Productius, Comerç i Treball

Tipus de document
:   Resolució

Descriptors 

:   * Conselleria d'Economia Sostenible, Sectors Productius, Comerç i Treball

RESOLUCIÓ de 17 de novembre de 2016, del Servei Territorial d'Indústria i Energia de Castelló, per la qual s'atorga autorització administrativa d'instal·lació de cogeneració. Expedient número ATREGI/2015/4/12. [2017/1172]  
Presentada sol·licitud d'autorització administrativa d'instal·lació de cogeneració, relativa a la instal·lació indicada i basant-se en els següents:  
  
Fets  
Primer. Que en data 1 d'abril de 2015, es presenta avantprojecte subscrit per l'enginyer industrial Ernesto Miquel Segarra, d'una instal·lació de cogeneració de 500 kW amb motor de combustió de biogàs interconnectada a la xarxa, emplaçada en camí Fondo, s/n, del terme municipal de Castelló de la Plana.  
Segon. Que en data 12 de juny de 2015, es presenta la liquidació de la taxa corresponent.  
Tercer. Ha sigut realitzada la informació pública a què fa referència l'article 9 del Decret 88/2005, de 29 d'abril, pel qual s'estableixen els procediments d'autorització d'instal·lacions de producció, transport i distribució d'energia elèctrica que són competència de la Generalitat Valenciana, i la normativa vigent en matèria d'avaluació d'impacte ambiental, per mitjà de l'anunci corresponent, publicat en el Butlletí Oficial de la Província de Castelló el 28 de maig de 2016, i no s'ha presentat cap al·legació durant el període d'informació pública de la sol·licitud presentada.  
Quart. Amb data 15 de juliol de 2016 se sol·licita la preceptiva estimació d'impacte ambiental davant de la Direcció General del Medi Natural i d'Avaluació Ambiental.  
Cinqué. Amb data 28 d'octubre de 2016 té entrada en aquest Servei Territorial informe d'impacte ambiental emés en data 14 d'octubre de 2016 per la Direcció General del Medi Natural i d'Avaluació Ambiental.  
  
Sisé. Examinada la documentació aportada, amb data 17 de novembre de 2016 s'emet proposta de resolució favorable per la Secció d'Energia i Mines.  
  
Fonaments de dret  
Primer. El Decret 88/2005, de 29 d'abril, del Consell de la Generalitat, pel qual s'estableixen els procediments d'autorització d'instal·lacions de producció, transport i distribució d'energia elèctrica que són competència de la Generalitat i en particular el seu capítol V, Tancament d'instal·lacions elèctriques.  
Segon. La instrucció del procediment és competència del Servei Territorial d'Indústria i Energia segons el Decret 157/2015, de 18 de setembre, pel qual s'aprova el Reglament orgànic i funcional de la Conselleria d'Economia Sostenible, Sectors Productius, Comerç i Treball.  
  
El cap del Servei Territorial d'Indústria i Energia de Castelló, en l'àmbit de les competències que té atribuïdes, resol:  
  
Primer  
Atorgar al peticionari autorització administrativa de la instal·lació elèctrica en règim especial que s'indica:  
Expedient: ATREGI/2015/4/12  
Peticionari: Fomento Agrícola Castellonense, SA.  
Emplaçament de la instal·lació: camí Fondo, s/n, en el terme municipal de Castelló de la Plana.  
Característiques principals:  
- 3 digestors anaerobis: 2 primaris i 1 secundari.  
- 1 gasòmetre amb capacitat de 968 m³.  
- 1 motor de combustió interna, cicle OTTO, de quatre temps, alimentat pel gas metà procedent del gasòmetre, a què se li acobla un alternador elèctric.  
Potència de la instal·lació: 500 kW  
Grup de classificació: b.7.2 (instal·lacions que empren com a combustible principal biolíquids o el biogàs generat en digestors)  
Pressupost: 734.000 euros.  
Aquesta autorització s'atorga sense perjudici de tercers i deixant a part els drets particulars.  
El peticionari haurà de sol·licitar l'aprovació del projecte d'execució de la instal·lació en el termini de 12 mesos comptats a partir de l'endemà de la recepció d'aquest escrit, si transcorregut aquest termini no ha sigut sol·licitada, es produirà la caducitat de l'autorització administrativa; el peticionari podrà sol·licitar, per raons justificades, pròrroga del termini donat.  
El projecte es desenvoluparà de conformitat amb els condicionants ambientals que es detallen en la declaració d'impacte ambiental, emesa amb data 14 d'octubre de 2016, per la Direcció General de Medi Natural i d'Avaluació Ambiental i amb referència 94/2016/AIA, que s'annexa a aquesta.  
L'Administració deixarà sense efecte la present resolució en qualsevol moment en què observe l'incompliment de les condicions imposades.  
Podrà ser causa de revocació d'aquesta resolució l'incompliment de les condicions expressades en aquesta, la variació substancial de les característiques descrites en la documentació presentada i que ha determinat el seu atorgament o una altra causa excepcional que ho justifique.  
  
Segon  
Publicar en el Diari Oficial de la Generalitat Valenciana la present resolució, d'acord amb el que disposa l'article 42.1 de la Llei 21/2013, de 9 de desembre, d'avaluació ambiental.  
  
Contra aquesta resolució, que no posa fi a la via administrativa, pot interposar-se recurs d'alçada davant de la Direcció General d'Indústria i Energia (c/ Castán Tobeñas, 77 € 46720 València) en el termini d'un mes, comptat a partir de l'endemà d'aquell en què tinga lloc la notificació, de conformitat amb el que disposen els articles 121 i 122 de la Llei 39/2015, d'1 d'octubre, del procediment administratiu comú de les administracions públiques.  
  
Castelló de la Plana, 17 de novembre de 2016.- El cap del Servei Territorial d'Indústria i Energia: Gerardo Nebot García.  
  
  
  
ANNEX  
  
Amb data 14 d'octubre de 2016, el director general de Medi Natural i d'Avaluació Ambiental, ha dictat la declaració d'impacte ambiental que a continuació es transcriu  
  
Expedient: 94/9813-LLT.  
Títol: instal·lació de cogeneració de 500 kW amb motor de combustió debiogàs, interconnectada a la xarxa.  
Promotor: Fomento Agrícola Castellonense, SA.  
Òrgan substantiu: Servei Territorial d'Energia (ATREGI/2015/4/12).  
  
Localització: camí Fondo, s/n, Castelló de la Plana (Castelló).  
  
Descripció del projecte  
Fomento Agrícola Castellonense, SA (FACSA), explota l'Estació Depuradora d'Aigües Residuals (EDAR) de Castelló de la Plana, la titularitat de la qual correspon a l'Ajuntament. Va ser promoguda en 1980.   
Per a l'estabilització dels fangs resultants de la depuració, l'EDAR compta amb un procés de digestió anaeròbia. Com a producte de la reacció, es genera gas metà. A fi d'aprofitar el poder calorífic d'aquest gas, es planteja la instal·lació d'un sistema de cogeneració amb un motor de combustió interna, cicle OTTO, per mitjà del qual es generarà energia elèctrica. La potència del motor és de 500 kW.  
El sistema comptarà amb un gasòmetre, dispositiu d'emmagatzematge temporal i regulació del gas generat, que permet alimentar al motor de forma constant. El motor, connectat a un alternador, produeix electricitat en CA a 400 V, per la qual cosa es disposarà d'un sistema transformador 20/0,40 kV per a connexió amb la xarxa de distribució.  
Per a evacuació de l'energia generada, es connectarà la instal·lació amb el suport de final de línia que alimenta la planta, per mitjà de línies subterrànies.  
  
Tramitació administrativa  
Amb data 18 de setembre de 2015, va tindre entrada, escrit del Servei Territorial d'Energia de Castelló relatiu al projecte, en què consultava sobre si el projecte de generació d'electricitat a partir del biogàs generat en la digestió dels fangs de l'EDAR de Castelló, constituiria un supòsit d'avaluació d'impacte ambiental.  
Amb data 11 de gener de 2016, es va emetre un informe d'aquest òrgan ambiental en què s'assenyala que el projecte constitueix un supòsit d'avaluació d'impacte ambiental ordinària, en estar inclòs en l'epígraf 2.f de l'annex I del Decret 162/1990, de 15 d'octubre.  
Amb data 19 de juliol de 2016, ha tingut entrada des del Servei Territorial d'Indústria i Energia, l'expedient per a avaluació d'impacte ambiental ordinària del projecte. L'ofici de remissió, assenyala que el projecte ha sigut sotmés a informació pública per mitjà d'anunci en el BOP (28.05.2016), sense que s'hagen rebut al·legacions. La documentació que consta en l'expedient és:  
- Avantprojecte tècnic  
- Estudi d'impacte ambiental i document de síntesi  
  
Consideracions ambientals  
L'EDAR de Castelló de la Plana, és una instal·lació existent i en funcionament. Se situa en la Plana de Castelló, una zona altament antropitzada. Encara que predomina l'ús agrícola, en particular cap a l'oest de la instal·lació, les edificacions se succeeixen cap a l'est, fins a constituir un nucli urbà continu en arribar a la costa. Nombroses carreteres travessen l'enclavament, en particular, connectant el nucli urbà interior de la ciutat amb el nucli costaner i el port. No hi ha espais naturals protegits ni elements naturals d'interés en les proximitats de l'EDAR.  
  
El sistema d'estabilització dels fangs instal·lat en l'EDAR de Castelló, és el de digestió anaeròbia. Es planteja l'aprofitament del biogàs generat com a producte de la digestió per mitjà de la instal·lació d'un motor de combustió interna. Els nous equips previstos per a la instal·lació de cogeneració en projecte, s'instal·laran a l'interior de la parcel·la de l'EDAR, dins d'edificis prefabricats.  
Les obres a realitzar consistiran en l'excavació per a fonamentació dels edificis i per a rases d'estesa de línies elèctriques. Els moviments de terra seran d'escassa envergadura. Atés que els equips se situen en la zona oest de la planta, no es preveuen molèsties sobre les edificacions residencials, situades a l'est.  
La combustió del biogàs en el motor, generarà l'emissió de gasos contaminants a l'atmosfera. Atés que el biogàs emprat conté, a més de metà, altres components com àcid sulfhídric o nitrogen, la composició dels gasos de fuga del motor contindrà òxids de sofre i de nitrogen. Les dades estimades d'emissió aportades pel promotor, prenent com a referència els límits genèrics establits en el Decret 127/2006 (ja derogat) i per altres administracions per a aquest tipus d'equips, resulten d'un ordre de magnitud raonable. Aquest motor de combustió constitueix una activitat potencialment contaminant de l'atmosfera, d'acord amb el catàleg del Reial decret 100/2011, de 28 de gener. Es dissenya una ximenera de 8 m d'alçària per a la correcta dispersió dels contaminants en l'atmosfera. Es proposen en l'EsIA els valors límits d'emissió que es reprodueixen a continuació, així com el mesurament triennal dels gasos emesos per ECMCA i anualment per la mateixa empresa.  
  
  
Contaminant Límit (mg/Nm³)  
CO 600  
NOx (expressat com NO2) 498  
SO2 196  
SH2 8  
  
  
  
En tot cas, la mateixa EDAR ja constitueix una activitat potencialment contaminants de l'atmosfera (grup B, atenent la seua capacitat), per això està subjecta a autorització administrativa de l'òrgan autonòmic competent, d'acord amb el que preveu l'article 13.2 de la Llei 34/2007, de 15 de novembre.  
El funcionament del motor de combustió, generarà soroll. El contenidor on anirà muntat està dotat de l'aïllament necessari per a reduir aquesta afecció. S'estima el compliment dels nivells sonors establits en la normativa en vigor.  
El manteniment dels equips comporta la generació de residus, en particular, residus perillosos com a oli mineral, que s'entregaran a empresa autoritzada per a la seua gestió.  
D'altra banda, el procés de digestió de fangs requereix l'aportació de calor per a mantindre una temperatura superior a 37,5 ºC. L'aprofitament del biogàs generat, produeix electricitat i permet al seu torn reduir el consum de gasoil en les calderes que actualment s'empren per a mantindre la temperatura del reactor de fangs, ja que s'instal·la un sistema de recuperació de la calor dels gasos de combustió del motor. Això redueix igualment els costos d'explotació.  
Finalitzada la vida útil de la instal·lació, es desmantellarà i s'entregaran els equips fora d'ús i els residus generats a gestor autoritzat.  
  
Consideracions jurídiques  
El projecte d'instal·lació d'un sistema de cogeneració en l'EDAR de Castelló de la Plana, constitueix un supòsit d'avaluació d'impacte ambiental ordinària (article 7.1, d'acord amb les previsions de la Llei 21/2013, de 9 de desembre i la Llei 2/1989, de 3 de març), en quedar inclòs en l'annex I del Decret 162/1990, de 15 d'octubre (grup 2.f).  
  
En el projecte s'ha observat el tràmit d'avaluació d'impacte ambiental ordinària previst en la secció 1a del capítol II del títol II de la Llei 21/2013 i en les altres disposicions que s'apliquen.  
L'article 13 del Decret 158/2015, de 18 de setembre, del Consell, pel qual s'aprova el Reglament orgànic i funcional de la Conselleria d'Agricultura, Medi Ambient, Canvi Climàtic i Desenvolupament Rural, modificat pel Decret 80/2016, d'1 de juliol, atribueix a la Direcció General de Medi Natural i d'Avaluació Ambiental la competència en matèria d'avaluació ambiental estratègica i de projectes.  
Per tot això, fent ús de les facultats que tinc legalment atribuïdes, formule la següent,  
  
Declaració d'impacte ambiental  
  
Primer  
Estimar acceptable, només als efectes ambientals i sense perjudici de l'obtenció prèvia de les autoritzacions sectorials que se li apliquen, el projecte d'instal·lació de cogeneració de 500 kW amb motor de combustió de biogàs interconnectada a la xarxa, promogut per Fomento Agrícola Castellonense, SA, en l'EDAR de Castelló de la Plana (Castelló), sempre que aquest es desenvolupe amb les previsions del projecte, l'estudi d'impacte ambiental i la resta de documentació que hi ha en l'expedient, i amb les condicions següents:  
1. Es procedirà a la incorporació de la instal·lació de cogeneració com a focus d'emissió de gasos contaminants, en l'autorització com a activitat potencialment contaminant de l'atmosfera corresponent a l'EDAR, ja que aquesta es troba catalogada com a grup B, d'acord amb el Decret 100/2011, de 28 de gener i la Llei 34/2007, de 15 de novembre. Quant a la prevenció d'emissions atmosfèriques generades pel motor, els límits proposats pel promotor es consideren adequats, en tot cas hauran d'ajustar-se al que establisca l'òrgan competent en l'autorització d'activitats potencialment contaminants de l'atmosfera.  
  
Es procedirà a realitzar un primer mesurament de les emissions de la instal·lació de cogeneració a la posada en marxa de la instal·lació per entitat col·laboradora en matèria de qualitat ambiental, a fi de validar les estimacions contingudes en el projecte. Posteriorment, el mesurament es repetirà per ECMCA amb caràcter triennal, sempre que no s'establisca una altra periodicitat per l'òrgan competent en l'autorització d'activitats potencialment contaminants de l'atmosfera.  
Així mateix, a la posada en marxa de la instal·lació de cogeneració, es procedirà a la realització d'auditoria acústica per ECMCA, a fi de comprovar el compliment dels nivells sonors límit establits en el Decret 266/2004, de 3 de desembre.  
S'incorporarà al Programa de Vigilància i Seguiment Ambiental el control de les emissions a l'atmosfera (gasos i soroll), d'acord amb el que s'ha indicat en els punts anteriors. Les accions incloses en el Programa de Vigilància i Seguiment Ambiental hauran de documentar-se, als efectes d'acreditar l'adopció i execució de les mesures preventives i correctores proposades i la comprovació de la seua eficàcia.  
Qualsevol modificació o ampliació del projecte presentat, haurà de ser comunicada a l'òrgan ambiental competent que establirà, si és procedent, l'aplicació de noves mesures correctores  
  
Segon  
Notificar a les persones interessades que contra la present resolució, per ser un acte de tràmit, no es pot interposar cap recurs; sense perjudici dels que, si és el cas, pertoquen en via administrativa i judicial davant de l'acte pel qual s'autoritza el projecte, d'acord amb el que disposa l'article 41.4 de la Llei 21/2013, de 9 de desembre.  
  
Tercer  
Publicar en el Diari Oficial de la Generalitat Valenciana la present declaració d'impacte ambiental, d'acord amb el que disposa l'article 41.3 de la Llei 21/2013, de 9 de desembre.  
  
València, 14 d'octubre de 2016.- El director general de Medi Natural i d'Avaluació Ambiental: Antoni Marzo Pastor.